Tarik: - Jeg hadde spilt fotball med dem
Det var lørdag for to uker siden at det var pyntet og klargjort til fest hjemme hos Marianne og Johnny Smedholen. To spente kamerater på 8 år ventet på at guttebursdagen skulle begynne. Men det skulle ikke gå helt etter planen: Det kom nemlig ingen bursdagsgjester til det festpyntede huset denne lørdags formiddagen. Mange tusen har delt saken om de to 8-årigene som ventet forgjeves på bursdagsgjestene, og flere har engasjert seg i debatten.Hoffenheim-spiller og visekaptein på landslaget, Tarik Elyounoussi, synes det er forferdelig trist å høre om de to 8-åringene. - De skal vite at jeg bryr meg om dem. Jeg hadde besøkt dem og spilt fotball sammen med dem om jeg hadde vært i nærheten, sier Elyounoussi til VG. Han forteller at han har utelukkende gode minner fra bursdagsselskap som liten, og ikke unner noen å oppleve det samme som de to kompisene fra Aurskog-Høland. - Det er forferdelig å høre om at to små gutter inviterer til bursdag og at ingen dukker opp. Sånn skal det ikke være. Jeg håper at de guttene får noe positivt ut av dette. Dette er bare trist, sier fotballspilleren. IVGs protokoll fortelleren lang rekke lesere om lignende vonde opplevelser med egne barn eller i deres egen barndom. Ap-politiker og tidligere kulturminister Hadia Tajik har også engasjert seg. - Sterkt om skjult mobbing: Klare for bursdag, men ingen kom, skriver Tajik på Twitter.Håndballspilleren Heidi Løke, som for tiden befinner seg i den serbiske byen Zrenjanin, er selv mor til Alexander (6). Hun legger ikke skjul på at hun synes det er vondt å lese om de to 8-åringene. - Jeg får vondt inni meg, og kjenner jeg får en skikkelig klump i halsen av denne historien. At noen kan være så stygge med hverandre - det er helt forferdelig, sier Løke til VG. Håndballspilleren ble tankefull og satt ut etter å ha lest saken, og tok seg god tid til å tenke over det hun hadde lest. - Om noen ikke vil i bursdag til enkelte gutter, så må foreldrene deres ta ansvar. De må si at: «Jo, det skal du.». De må styre litt, sette seg inn i de andre barnas situasjon. Tenk om det er ditt eget barn ingen vil feire med, sier Løke, som synes det er kjempetøft av foreldrene til 8-åringene å gå ut med historien. - Man får klump i halsen av å lese om det. Det er viktig at folk får vite hvordan dette er, og at det oppleves brutalt, sier håndballspiller og MOT-ambassadør Linn Jørum Sulland til VG. PROTOKOLL:Hva er dine erfaringer med barnebursdager? Molde-spiller Magne Hoseth har også engasjert seg, etter at VG skrev om de to kompisene fra Aurskog-Høland. - Hjertet mitt blør når jeg leser saken i VG om 8-åringene. Den største gleden du kan ha, er å glede andre. Vi må alle kjempe mot mobbing, skriver han på Twitter. Også artist Tone Damli Aaberge er MOT-ambassadør, og sier til VG at hun synes det er utrolig trist å lese saken om de to guttene. - Det er fryktelig trist og urettferdig at to uskyldige gutter skal sitte og ha det vondt på en dag som i utgangspunktet skulle ha vært pur lek, sier Aaberge til VG. Nylig ble det kjent at popartisten selv venter sitt første barn i vår. - Jeg håper denne saken blir lest av alle foreldre der ute, og at den kan ligge i bakhodet når neste bursdagsinvitasjon dukker opp. Tenk deg dine egne barn i samme situasjon, sier hun.
Ingen kom i bursdagsselskap til to 8-åringene. Nå får de støtte fra en rekke kjendiser som har engasjert seg mot mobbing.